Sten Sture Skaldeman

Hvorfor går
jeg ikke ned
i vekt?

Oversatt av
Brim Hilt

HVORFOR GÅR JEG IKKE NED I VEKT?

ISBN 978-82-92605-75-2

ISBN 978-82-92605-53-0 (trykk)

Forlaget Lille Måne AS © 2011

Utgitt etter avtale med Sten Sture Skaldeman.

Norsk utgave ved

Forlaget Lille Måne AS, Boks 2633 Solli Plass, 0203 OSLO

Tlf. 22 43 10 70 – Faks 22 43 10 73

Omslagsdesign: Vidar Flak

Tilrettelagt for ebok av prograph as

Forlaget hører gjerne om dine egne erfaringer ved å bruke

Skaldemans prinsipper for vektreduksjon.

Send noen ord til post@lillemaane.no.

Det må ikke kopieres fra denne boken i strid med åndsverkloven eller avtaler om kopiering inngått med KOPINOR.

Ved sitering i aviser, artikler og annet må kildehenvisning tydelig fremkomme. Ta kontakt med forlaget for tillatelse eller gjengivelse.

Om denne boken og
dens lesere

Denne boken er skrevet for amatører. Med amatører mener jeg mennesker som tror at man er nødt til å spise mindre eller mosjonere mer, for å gå ned i vekt. Med andre ord er dette en bok for tjukkaser, dietetikere, ernæringsfysiologer og slankeprofessorer.

Metoden jeg gjør rede for er basert på hormonelt styrt vektreduksjon. Det handler om hvordan man spiser for å få tilgang på kroppens fettreserver. Er du fast bestemt på å sulte deg ned i vekt, er ikke dette boken for deg. La meg være helt klar og tydelig: Boken du har foran deg, handler om hvordan du spiser deg slank, ikke om hvordan du sulter deg tykk!

Sten Sture Skaldeman

Innhold

Forord

En kort innføring

Meningsløst å ha det travelt • Hormonelt styrt vektreduksjon
Sukkeret er den store skurken • Få fart på fettforbrenningen
En løsning du kan leve med

Du har det for travelt

Kostholdsrådene mine er ikke en slankekur • Kvinner går ikke like raskt ned i vekt som menn • Å omstille seg til fettdrift • Platåer

Du har en utrygg kropp

Gjentatte slankekurer resulterer i en utrygg kropp
Langvarig stress er det største hinderet • Bytt ut kokken!
En uforstående omverden • Analyser livssituasjonen din

Du spiser for lite fett

Altfor mye protein • Ketogent kosthold • Ikke skjær bort fettet!
Å spise fett resulterer ikke i insulinutskillelse

Du spiser for mye karbohydrater

Karbohydrater som forbrennes raskt gir insulinresistens
Fettforbrenningsbremsen slås på • Overskuddsprotein fungerer som karbohydrater • Kaffekoppen er uskyldig

Kosthold og medisiner

Veldig vanskelig å gå ned • I vekt på høyt fastende insulin
Mange medisiner hindrer vektreduksjon • Velg en kostmodell du kan leve med resten av livet

Du spiser mat du ikke tåler

Brød. Øl. Sjokolade. Frukt. Nøtter. Meieriprodukter. Kaffe
Dette har forsøkene mine lært meg

Du savner helsegevinstene

Helseforbedringen er det aller viktigste • Midjemålet minsker, men vekten står stille • Mosjon får deg ikke ned i vekt

Du drikker for mye alkohol

Forsak i utgangspunktet alle laster • Drikker man øl, forblir man fet • Juks sjelden! Synd sent i måltidet!

Du spiser for mye, eller du spiser for lite

Platåer er normalt • Ung jente som trener
Storspiseren • Omstill deg fra sukker- til fettdrift
En balanse der mindre uttak hentes fra reservene

Det skyldes hormoner

Pattedyret mennesket • Få insulinnivået ned • Fettlagring og fettforbrenning er hormonstyrt • Alt vi gjør i livet, får hormonelle virkninger • Skjoldbruskkjertelhormonet

Fakirmat når ingenting annet hjelper

Fakirdiett på makrell og egg for kvinner • Fakirbiffer
Venn først kroppen til fettdrift • Mange tykke spiser forbausende lite

Leges kroppen én gang for alle?

Kan man vende tilbake til det gamle kostholdet?
Mine forsøk • Hvor farlig er frukt?

Om kloke leger

To kloke leger • Mange reseptbelagte medisiner påvirker vekten
Insulin og insulinforhøyende tabletter • Kortison • Psykofarmaka
Medisiner for å gå ned i vekt • Skjoldbruskkjertelhormonet, kjønnshormoner, prevensjonsmidler, D-vitamin

Om coaching

Personlig helseplan • En detaljert matliste • Matanalyser
Oppfølging, råd og dåd

Forord

Denne boken heter Hvorfor går jeg ikke ned i vekt? Tittelen kunne like gjerne ha vært: Hvorfor lykkes jeg ikke å spise meg sunn og frisk? Vekt og helse hører nemlig sammen. Spiser du deg frisk, kvitter du deg samtidig med de overflødige kiloene. Har du fortsatt mange kilo til overs, har du ikke spist deg frisk nok.

Selv er jeg et levende eksempel på akkurat dette. Jeg og titusentalls av mine elever har spist oss til helse, samtidig som vi har gått ned i vekt. Jeg har gått ned mellom seksti og sytti kilo, avhengig av dagsformen når jeg går på badevekten. Mange har skrevet til meg og fortalt at de har gått ned enda mer.

De siste åtte, ni årene har jeg vært i kontakt med omlag 25 000 kvinner og noen tusen menn. Alle mennene har gått ned i vekt, mens hver fjerde kvinne har stått på stedet hvil. Det sier litt om hvor forskjellige menn og kvinner er, og hvor forskjellige matvaner de har.

De siste ti årene har jeg med jevne mellomrom skrevet på denne boken – uten å være klar over at det skulle bli til en bok. Hver gang jeg har støtt på et problem, har jeg gjort et notat. Når jeg har løst problemet, har det resultert i et nytt notat. Når elevene mine har kontaktet meg og rapportert at de ikke har klart å spise bort hjertesvikt, diabetes eller overvekt, har jeg tatt tak i problemet deres og foreslått en løsning.

Med utgangspunkt i egne erfaringer og på grunnlag av utallige forespørsler og henvendelser er denne boken blitt til. Den er på mange måter en sammenfatning av de forskjellige problemene jeg har støtt på underveis – og de løsningene jeg har foreslått. Betrakt gjerne boken som en fasit!

La oss nå gå sammen om å identifisere problemet ditt og gjøre noe med det!

Sten Sture Skaldeman

1. En kort innføring

Dette første kapittelet danner grunnlaget for det som kommer senere i boken. Det er viktig at du forstår grunnprinsippene i kostholdet mitt, før vi går videre og fordyper oss i detaljene. Kan hende er du nybegynner når det gjelder kosthold. Er du derimot fortrolig med karbohydratfattig kosthold, kan du bruke dette kapittelet som en nyttig sjekkliste. Svaret på problemet ditt finner du uansett i ett eller flere av de femten kapitlene i boken.

La oss begynne med et lite grunnkurs i vektreduksjon, både den teoretiske og den praktiske delen. Ønsker du å vite mer om min kostmodell og kanskje også å lære å lage maten jeg anbefaler, har jeg skrevet et halvt dusin bøker du kan velge mellom. Jeg våger å påstå at de står seg bra i konkurranse med andre kostholdsbøker!

La meg en gang for alle fastslå at badevekt, kroppsvekt, fettmengde og kalenderoversikter ikke hører sammen. Vann veier mer enn muskler, og muskler veier mer enn fett. Å få til forandringer i fettvekt, muskelvekt og vannvekt kan gå raskt, eller det kan gå langsomt, avhengig av hvem du er, hvordan du lever i dag, og hvordan du har levet før. Derfor kan du oppleve at du går opp eller ned i vekt nå du veier deg, uavhengig om du er blitt tykkere eller slankere.

De fleste går raskt og problemfritt ned i vekt ved hjelp av mitt naturlige, opprinnelige kosthold, men enklest er det for tykke menn. Tre av fire kvinner går også ned i vekt uten større problemer, mens hver fjerde kvinne har en seig og krevende vektreduksjonsprosess foran seg. Uansett hvilken gruppe du tilhører, er det meningsløst å ha hastverk. Kroppen gir slipp på fettet i sitt eget tempo. Går du frem på den riktige måten, vil vekten normalisere seg. Teller du timer og dager, og går du ustanselig opp og ned på badevekten, blir du bare stresset og frustrert. Vær klar over at en stresset kropp tviholder på fettreservene sine. Er du stresset, hindrer du bare prosessen selv om du ønsker å normalisere vekten! Jeg skriver mye om dette.

Å normalisere vekten er ingen heseblesende konkurranse, og det er ingen grunn til at du skal gjøre unødige feil på veien. Da tar alt bare lengre tid. I denne boken kan du lese om de vanligste feilene, og hvordan du styrer utenom dem. Den kanskje aller vanligste feilen er å ha hastverk.

Poenget med LCHF/GI-null!

Jeg forordner en hormonelt styrt vektreduksjon. Metoden er identisk med kroppens egen måte å normalisere vekten på. Det handler hverken om å sulte seg eller å fråtse, det dreier seg om å spise seg mett på naturlig og sunn føde. En stor del av maten skal komme fra animalske kilder, det er slik mat vi er skapt for å spise. I tillegg skal vi fylle på med grønnsaker som vokser over bakken. Mer komplisert enn som så er det ikke.

Mennesker som ikke har skadet kroppen ved å spise overdrevent mye karbohydrater, kan uten problemer forsyne seg med grønnsaker som vokser over bakken, og samtidig effektivt gå ned i vekt. En slik måte å spise på minner mye om GI-kosthold. Mennesker som er overfølsomme for karbohydrater og kanskje er blitt diagnostisert med diabetes, bør derimot konsentrere seg om animalske matvarer, men kan saktens pynte tallerkenen med noen grønne blader av og til.

Sukkeret er den store skurken

Tykke mennesker lever i hovedsak på sukker. Mange er ikke klar over det. De forsyner seg av sukkerskålen dag ut og dag inn, de kaller bare sukkeret for brødskiver og poteter. Av og til omtaler de sukkeret som «sunn» frukt, eller så mener de at de spiser «helsebringende», mørk sjokolade. Sannheten er imidlertid at brød, poteter, ris, pasta, frukt, godteri, juice og leskedrikker er for sukker å regne – når vi bruker kroppens egen målestokk.

Alt kroppen identifiserer som sukker, er i praksis sukker. Kanskje kalles det stivelse i biokjemiboken din, men stivelse er identisk med druesukker. Forsøk å tygge en stund på stivelsesrik mat, og kjenn hvordan søtsmaken etter en stund brer seg i munnen. Det er fordi enzymet amylase bryter ned de komplekse stivelsesmolekylene i tyggeprosessen og forvandler dem til druesukker. Denne prosessen skjer allerede mens maten er i munnen! Hva tror du skjer når maten er kommet seg til magesekken?

Så lenge kroppen bruker sukker som drivstoff, mobiliserer den ikke energi fra egne fettreserver. Det er hovedbudskapet i denne boken! Tilførsel av karbohydrater får blodsukkernivået ditt til å stige, og fører deretter til at kroppen produserer insulin. Insulinet senker blodsukkeret, og det er både vel og bra, men det samme insulinet blokkerer samtidig fettforbrenningen.

Forsto du det du leste nå? Sukker blokkerer fettforbrenningen, uansett hva du kaller sukkeret. Brød stenger for fettforbrenningen! Poteter stenger for fettforbrenningen! Dette er virkeligheten for de alle fleste tjukkaser. Sant nok, det finnes mennesker som kan spise brød og poteter uten å legge på seg ett eneste gram. Du tilhører imidlertid ikke denne gruppen. Hadde du gjort det, hadde du ikke sittet med boken min foran deg.

Denne boken er skrevet for overvektige som har problemer med å gå ned i vekt. Slike mennesker stenger for fettforbrenningen fordi de spiser for mye karbohydrater, det vil si sukker. Løsningen på dette er å la være å spise sukker. Og å fortsette å gjøre det i tilstrekkelig lang tid.

Få fart på fettforbrenningen

Kostmodellen min kalles GI-null!, og handler om hvordan du får fart på fettforbrenningen, ikke hvordan du blokkerer den. Det er derfor du må la være å spise sukker. Målet er at fettforbrenningen din skal skyte såpass fart at du etter hvert «spiser» av kroppens egne fettreserver. Du skal spise deg mett på den karbohydratfattige og høyanimalske maten du putter i munnen, og i tillegg skal du hente næring fra kroppens opplagrede reserver.

Skal du lykkes i å mobilisere drivstoff fra kroppens egne reserver, er det en forutsetning at insulin ikke blokkerer fettforbrenningen. Det er nemlig dette som skjer når du spiser sukker, uansett hva du kaller sukkeret. Du skal bestrebe deg på å holde insulinproduksjonen på et så lavt nivå som mulig, og det gjør du ved ikke å høyne blodsukkeret i utrengsmål. Det er dette vi forstår med hormonelt styrt vektregulering, som er kroppens naturlige måte å regulere vekten på. Å telle kalorier og å mosjonere for å gå ned i vekt er et mye nyere påfunn, som er mye dårligere for kropp og sjel.

En løsning du kan leve med

Nesten alle mennesker i Vesten er sukkerdrevne. Enten er de ikke klar over at det er mulig å bruke fett som energikilde, eller så tror de det er usunt og farlig. Sannheten er imidlertid at de som har fett som primær energikilde, alltid er sunnere og friskere enn dem som har sukker som energikilde. Mitt forslag er altså at du stiller om kroppen til fettdrift. Gjør du det, belønnes du samtidig med en rekke helsegevinster. Det eneste du vil angre på er at du ikke gjorde denne omleggingen for mange år siden.

Bøkene mine handler ikke om å følge en eller annen tidsbegrenset slankekur. Er det en slankekur du er på jakt etter, får du søke hjelp et annet sted. Jeg vil at du skal legge om til en sunn livsstil som du kan leve med resten av livet. En av gevinstene ved min sunne livsstil er at vekten normaliserer seg. Skal omleggingen til et sunt liv fungere optimalt, må du investere tid i prosjektet og være oppriktig engasjert. Den første investeringen er å lære kroppen hvordan den skal leve på fett.

Omstillingen fra å bruke sukker som energikilde til å bruke fett, tar vanligvis tre måneder. For veltrente sportsfolk kan det gå raskere, de er ofte vant til å tømme seg helt for sukkerreservene sine under hardtrening før de går løs på kroppens fettdepoter. På sett og vis har de allerede gjennomført den grunnleggende omstillingen. For eldre fettskremte som med jevne mellomrom har sultefôret seg i et forsøk på å gå ned i vekt, kan omstillingen til fettdrift ta litt lengre tid.

Husk at vi snakker om en trinnvis prosess. Hjernen bruker en uke eller to på å tilpasse seg, men for musklene tar det litt lengre tid. Etter tre, fire uker er du på god vei, og etter om lag tre måneder pleier kroppen helt å ha omstilt seg til fettdrift. Veldig tykke menn går som oftest ned fra dag én, og på den måten har de det enklest. Lett overvektige kvinner med mange sultekurer bak seg strever mest.

Så godt som alle overvektige går ned i vekt når de går over til et naturlig, animalsk kosthold, og holder seg til dette. Det er bare graden av vektreduksjon som varierer. For de fleste går det fort, for enkelte tar det litt lengre tid. Spiser vi som vi er skapt for å spise, får vi den kroppen og den helsen vi trenger.

Dette var første leksjon. Vil du vite mer om hormonelt styrt vektreduksjon, foreslår jeg at du skaffer deg de andre bøkene mine. Ta gjerne også en titt på hjemmesiden min, www.skaldeman.se og lillemaane.no.